На основу члана 30. став 3. Закона о ваздушном саобраћају („Службени гласник РС”, бр. 73/10, 57/11, 93/12, 45/15, 66/15 - др. закон, 83/18 и 9/20) и члана 17. став 1. и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС, 44/14 и 30/18 – др. закон),

Влада доноси

УРЕДБУ

О ИЗМЕНАМА И ДОПУНИ УРЕДБЕ О УПРАВЉАЊУ ВАЗДУШНИМ ПРОСТОРОМ

Члан 1.

У Уредби о управљању ваздушним простором („Службени гласник РСˮ, број 86/19), у члану 2. у тачки 28), после алинеје треће додаје се алинеја четврта, која гласи:

„- STS/HEAD - за летове којима се превозе шефови држава или влада;ˮ.

Члан 2.

У члану 14. став 2. тачка 4) речи: „FFRˮзамењују се речима: „FFR/HEADˮ.

Члан 3.

Прилог 1 - Категорије активности, рокови за подношење захтева за алокацију ваздушног простора и раздвајања која се примењују, који је одштампан уз Уредбу о управљању ваздушним простором („Службени гласник РСˮ, број 86/19) и чини њен саставни део, замењује се Прилогом 1 - Категорије активности, рокови за подношење захтева за алокацију ваздушног простора и раздвајања која се примењују, који је одштампан уз ову уредбу и чини њен саставни део.

Члан 4.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-7621/2020

У Београду 1. октобра 2020. године

В Л А Д А

ПРЕДСЕДНИК

Ана Брнабић, с.р.

Прилог 1.

Категорије активности, рокови за подношење захтева за алокацију ваздушног простора и раздвајања која се примењују

|  |  |  |  |  |
| --- | --- | --- | --- | --- |
| Категорија | Активност | Рок за подношење захтева за алокацију  (број дана)\* | Хоризонтално раздвајање (*NM*) | Вертикално раздвајање (*ft*) |
| К1 | Интервенције министарства надлежног за послове одбране | / | 5 | 2.000 |
| К2 | Интервенције министарства надлежног за унутрашње послове и/или за послове царине | / | 5 | 1.000 |
| К3 | Акција трагања и спасавања | / | 5 | 1.000 |
| К4 | Летови којима се превозе шефови држава или влада – STS/HEAD | / | 5 | 1.000 |
| К5 | Међународна војна вежба | 30 | 5 | 2.000 |
| K6 | Домаћа војна вежба | 5 | 5 | 2.000 |
| К7 | Међународна ваздухопловна манифестација | 30 | 5 | 2.000 |
| К8 | Домаћа ваздухопловна манифестација | 7 | 5 | 2.000 |
| К9 | Редовна летачка и борбена обука | 1 | у складу са прописом којим се уређују привремено резервисани и привремено издвојени делови ваздушног простора | |
| К10 | Обављање активности опасних за летење ваздухоплова (бојева гађања, испитивања и развој наоружања и војне опреме, летење војних беспилотних ваздухоплова и слично) | 2 | 2 | 2.000 |
| К11 | Лансирање ракета и других летећих објеката, ватромети | 10 | 2 | 2.000 |
| К12 | Летење беспилотних ваздухоплова | 2 | 1 | 1.000 |

*\* Рок за подношење захтева за алокацију ad-hoc зоне је број радних дана до дана активности, до 13 часова по локалном времену.*

Напомена:

- Категорија *К1* означава активност највишег приоритета, а *К11* активност најнижег приоритета;

- Рок за подношење захтева за алокацију публиковане зоне је један радни дан пре дана активности, најкасније до 13 часова по локалном времену.